Welkom se 4-ling skool toe | Netwerk24
Welkom se 4-ling skool toe
Deur Alet van der Walt 15 Januarie 2020 11:43
Die Dagbreek Primary School in Welkom se vierling het gemengde gevoelens oor die grootskool wat vanjaar vir hulle wag, sê hul ma, Yvonne Mokobe.
Die vier, wat in Julie sewe word, het Woensdag bedeesd in hul spoggerige rooi skoolklere aangemeld vir hul eerste skooldag.
Tshimilogo, die enigste seun van die vierling, se lewe is maar taai onder sy drie susters, skerts hul pa, Lebogang, 'n beroepsoldaat en lid van die weermag se eenheid vir die beskerming van baie belangrike persone.
Lebogang is in Pretoria gestasioneer, maar was Woensdag spesiaal in Welkom om sy vierling se eerste skooldag by te woon.
Die Dagbreek Primary School in Welkom spog vanjaar met 'n vierling. Hier is die Mokobe-span, van links is Oarabile, Onthatile, Tshimologo en Omphile. Foto: Alet van der Walt
Die drie dogters, Oarabile, Onthatile en Omphile, spog met eenderse Maphondo-haarstyle.
Ma Yvonne, 'n administratiewe klerk by die Bongani-hospitaal, sê die vier gaan darem in twee klasse wees om dinge makliker vir die onderwyseresse te maak.
Hoe maak 'n mens 'n vierling groot as jou man 'n soldaat is en min by die huis is?
Gelukkig is ouma Puleng Selekoe darem ook in Welkom om hand by te sit, sê Yvonne.
Sy sê die vierling was haar eerste en laaste swangerskap; vier kinders is 'n seëning maar ook heeltemal genoeg.